आसाम हादरसायाव गासैबो रोखोमनि मुवा-बेसादफोरनि बेसेना बांनायनि थाखाय मैखोमै गेजेर थाखोनि आरो गाहाय थाखोनि सुबुंफोरा खाफालाव हमनांनाय थासारि सोमजिदों। जेरावनिखि गेजेर थाखोनि सुबुंफोरा जिउ खांनायनि सायाव जोबोरैनो साननो गोनां जानाय नुनो मोन्दों। बिदि मुवा-बेसादफोरनि बेसेन बांनायनि थाखाय गोरिब नखरफोरा जोबोर सैनो गोनां जादों। मानोना कर’ना जिउसानि सनदेरनायनि थाखाय हादरसानि गोबां जायगायाव मिनि लकडाउन होनायलाय खामानि मावनानै जाग्रा सुबुंफोरा खामानि मावहैनो हायाखै लोगोसे फिसा फालांगिरि खालामनानै जाग्रा सुबुंफोरा थिग मथै फालांगि मावनो हायाखै। कर’ना जिउसानि गिख्रंथाव थासारि आरो मिनि लकडाउन जानायनि थाखाय गोरिब थाखोनि सुबुंफोरनि खामायनाया दा सान्दै लाथिख’ होनब्लाबो बारा बुंनाय जाया। गोबां अनजिमानि गेजेर -गाहाय थाखोनि सुबुंफोरा कम्पानिनि साखरि एबा खामानिफोर गोमाजानायाव खामायग्रा गैया जादों। सरासनस्रा सुबुंफोरा बिदि हेफाजाब गोयै थासारियाव थानाय समावनो मुवा-बेसादफोरखौ लानानै गोबां जिरादफोरनि बेसेना अख्रां नांहां जादों। खायसे गोरिब सुबुंफोरा खायसे बायबाय थाग्रा मुवा-बेसादफोरखौ बायनो लुबैब्लाबो बायनो हायाखै। बिसोरनि नखरफोरनि इयुनखौ खोमसि जाहांनाय नुनो मोन्दों। बिनि अनगायैबो गेजेर थाखोनि सुबुंफोराबो आवगायनोबो हाया, फावसायनोबो हाया बादि थासारि सोमजिदों। दा पेट्रल आरो डिजेलनि बेसेन बांनाया गासैबो सुबुंनि सायाव गोहोम गोग्लैदों। दासान्दै लिटारफा पेट्रलनि बेसेना 98 रांनिबो बारा आरो डिजेलनि बेसेना लिटारफायाव 91 रांनिबो बारा होननानै मिथिनाय जादों। आसोल बाथ्राया जाबायदि मुलुगनि गेजेराव भारत हादरावनो पेट्रल आरो डिजेलनि बेसेना बारा होननानै मिथिनाय जादों । बेसेनजों लोगोसे टेक्स 22.75 जौखोन्दोनि अनगायै गुबुन टेक्सबो पेट्रल-डिजेलनि सायाव होनाय जादों। हादराव पेट्रल-डिजेलनि बेसेन बांनायनि हेंथायै रायजो-राजाफोरा बुंदोंब्लाबो सोरखारखौ बे बेलायाव सिरि थानाय नुनो मोनो। गुबुन फारसे संग्रा गेसनि मोनफ्रोमबो सिलिन्दारनि बेसेनखौ बांहोबाय थानाय नुनो मोनो। दा समाव नआव बाहायग्रा मोनफ्रोमबो गेस सिलिन्दारनि बेसेना 883.5 रां जाहैबाय। संग्रा गेसनि बेसेन बांबाय थानाय समाव गोरिब थाखोनि सुबुंफोरा सिलिन्दार बायनाया जोबोर गोब्राब जादों। मिरु सोरखारा उज्वला बिथांखिनि मुङाव कौटि-कौटि रां गोरिब आयजोफोरनो बेसेन नाङै संग्रा गेसनि कानेकसन होदोंमोन। नाथाय दा गोरिब एबा बिपिएल सुबुंफोरा 883 रांजों गेस सिलिन्दार बायनाया एसे गोरलै जानानै थायाखै। गोबाङानो दा गोबोर गोरान, बन, खैला, केरासिन बायदिजों खाजाफोरखौ संनानै जानो गोनां जादों। दा गोबोर गोरान, खैला बादिजों जाग्रा खाजा संनानै जानायनि थाखाय आबहावाखौ गुबुंले खालामनायाव हेफाजाब होदों। गुबुन फारसे पेट्रल-डिजेलनि बेसेना बांनायनि थाखाय मैगं-थायगंनि बेसेनफोराबो बांनो हमदों। जाय अट’ भेनाव सासे मैगं फालांगिया थामजौ रां भारा होनांगौवा दा बाजौ रां भारा होनांगौ जादों । बिनिखायनो आसामनि गासै ओनसोलफोराव मैगं-थायगं लोगोसे मुवा-बेसादफोरनि बेसेना बांनो हमदों। बिदिनो आलुनि बेसेनाबो किल’फायाव 50 रांसिम बांदोंमोन। सामब्राम गोजानि बेसेनखौ रायजो-राजाफोरा मिथिखायो ! बिनिखायनो सोरखारा बे मुवा-बेसादफोरनि बेसेन बांनायनि सायाव मा राहा लायो समासो खिन्थासिगोन !